ดีเดย์ 21 ก.ค.ลดถุงพลาสติก 7 พันตลาด
พล.อ.สุรศักดิ์ กาญจนรัตน์ รมว.ทรัพยากรธรรมชาติและสิ่งแวดล้อม (ทส.) เปิดเผยว่า ขยะพลาสติกกำลังส่งผลกระทบต่อสิ่งแวดล้อมอย่างรุนแรง จากข้อมูลของกรมควบคุมมลพิษและสถาบันพลาสติก พบว่าปัจจุบันมีปริมาณการใช้ถุงพลาสติกหูหิ้วในประเทศไทย 45,000 ล้านใบต่อปี โดยร้านขายของชำทั่วประเทศประมาณ 400,000 แห่ง มีปริมาณการใช้ถุงพลาสติก 13,500 ล้านใบ คิดเป็นร้อยละ 30 ห้างสรรพสินค้าและร้านสะดวกซื้อต่างๆประมาณ 16,330 แห่ง มีปริมาณการใช้ถุงพลาสติกจำนวน 13,500 ล้านใบ คิดเป็นร้อยละ 30 และอีกหนึ่งสถานที่ที่มีการใช้ถุงพลาสติกมากที่สุดคือ ตลาดสดเทศบาลและเอกชน มี 18,000 ล้านใบ คิดเป็นร้อยละ 40 ของปริมาณการใช้ถุงพลาสติกทั่วประเทศ ดังนั้น ตลาดสด จึงเป็นอีกหนึ่งแห่งที่ต้องรณรงค์ สร้างความเข้าใจกับผู้ค้าและประชาชนในการลดการใช้ถุงพลาสติก ทส.จึงได้จัดกิจกรรม ทำความดีด้วยหัวใจ ลดรับ ลดให้ ลดใช้ถุงพลาสติก เพื่อลดปริมาณการใช้ถุงพลาสติกหูหิ้วและโฟมในตลาดสดทั่วประเทศ โดยมีเป้าหมายที่จะลดการใช้ถุงพลาสติกหูหิ้วในตลาดสดลงร้อยละ 20 หรือ 3,600 ล้านใบ และลดการใช้กล่องโฟมบรรจุอาหารในตลาดสดลดลง ร้อยละ 10 ภายในปี 2562,รมว.ทส.กล่าวต่อว่า ดังนั้น ในวันที่ 21 ก.ค.นี้ จะเป็นวันดีเดย์ลดใช้ถุงพลาสติก เริ่มพร้อมกันใน 7,000 ตลาดสดทั่วประเทศ โดยในกรุงเทพฯ และปริมณฑลจะมีการลงพื้นที่รณรงค์ ที่ตลาดสดเทศบาลนครปากเกร็ด อ.ปากเกร็ด จ.นนทบุรี เวลา 10.00 น. โดยตนจะเป็นประธานรณรงค์ด้วยตนเอง ขณะที่ต่างจังหวัดให้ใช้ตลาดเทศบาลที่เทศบาลกำหนดขึ้น ด้วยการลดพฤติกรรมการใช้ถุงพลาสติกที่เกินจำเป็นและปฏิเสธการรับถุงพลาสติก และให้มีการจับจ่ายสินค้าแบบเป็นมิตรกับสิ่งแวดล้อม ใช้ถุงผ้า กระเป๋าสะพาย หรือเป้ แทนการใช้ถุงพลาสติก.
ขยะพลาสติกกำลังส่งผลกระทบต่อสิ่งแวดล้อมอย่างรุนแรง จากข้อมูลของกรมควบคุมมลพิษและสถาบันพลาสติก พบว่าปัจจุบันมีปริมาณการใช้ถุงพลาสติกหูหิ้วในประเทศไทย 45,000 ล้านใบต่อปี
ขยะ,พลาสติก,ถุงพลาสติก,กล่องโฟม,ลดขยะ,การศึกษา